Riksefamilien

* se inndeling!

**Riksefamilien** (Rallidae), også kalt **rikser** eller **riksefugler**, er en familie i ordenen tranefugler (Gruiformes). Familien består av cirka 149 små til store terrestriske arter, fordelt i 38 slekter.

Mange arter i denne familien er av ulike årsaker og grader truet av utryddelse. Fem av de 38 slektslinjene og minst 14 arter har av ulike sammensatte årsaker dødd ut etter år 1500.

I Norge hekker vannrikse, myrrikse, åkerrikse, sivhøne og sothøne, men det hender også at andre arter fra denne familien besøker, oss uten å hekke her. I så måte har et eksemplar av hver av de to eksotiske artene amerikapurpurhøne og blåsultanhøne blitt observert her i tidsrommet 1800–1949.

## Taksonomi

Riksefamilien er nylig revidert med hensyn til biologisk klassifikasjon og taksonomi. Inndelingen følger nå AviList v2025, ei ny global sjekkliste for fugler som støttes av alle de store tidligere aktørene for globale sjekklister. Innholdet i delgruppene (slektene) og den interne rekkefølgen av artene i disse gruppene er nødvendigvis enda ikke oppdatert.

### Tidligere forskning
Riksefamilien er kompleks og mange spørsmål er fortsatt ubesvarte. Garcia-R, Gibb & Trewick (2014) ga familien et etterlengtet vitenskapelig løft og fastslo at den består åtte grunnleggende klader (*[[Aramides]]*; *[[Rallus]]*; *[[Fulica]]*; *[[Porphyrio]]*; *[[Laterallus]]*; *[[Rallina]]*; *[[Porzana]]*; *[[Gallicrex]]*). Dette ble siden støttet av en studie av Garcia-R *et al.* (2020). Forholdet internt i kladene var imidlertid fortsatt dårlig forstått, og det var indikasjoner på at noen av delgruppene kunne være polyfyletiske.

Tidligere ble også dunrikser og svømmerikser regnet til riksefamilien, men disse ble skilt ut i egne familier; dunriksefamilien (Sarothruridae) og svømmeriksefamilien (Heliornithidae).

### Datering
Gjennom å bruke genom fra mitokondrielt DNA (mtDNA), viste Garcia-R, Gibb & Trewick (2014) at den tidsmessige opprinnelsen og diversifiseringen av riksene skjedde under eocen, for cirka 40,5 (49–33) millioner år siden. Til sammenligning hadde tilsvarende studier med redusert prøvetaking og bruk av DNA fra cellekjernen (nDNA) estimert at opprinnelsen for riksefamilien skjedde for omkring 20 millioner år siden.

I en ny og enda mer omfattende studie, med hensyn til bredden i det inkluderte utvalget av arter, estimerte imidlertid Garcia-R *et al.* (2020) at opprinnelsen av riksefamilien skjedde for omkring 33 (32–36) millioner år siden, riktig nok fortsatt med en rekke usikkerhetsmomenter og ubesvarte spørsmål.

## Biologi
Riksefamilien består av alt fra små muselignende svarte rikser til de flygeudyktige lilla takahene (*[[Porphyrio]]*) på størrelse med en liten gås. Familien spenner over et stort morfologisk og økologisk spekter. De fleste artene lever hemmelighetsfulle liv i tett siv, men sivhøner og sothøner har en livsstil mer likt ender, ute i det fri der atferden er synlig for alle. Det er overraskende at slike sjenerte fugler i isolerte naturtyper faktisk er migrerende, i det minste delvis, og rikser har kolonisert praktisk talt alle øyer på kloden vår. Artene har vært flygedyktige nok til å komme seg dit, og de ble de der og grunnla nye bestander. Flygudyktighet har utviklet seg flere ganger, og endemiske flygeudyktige arter besatte mange av øyene i Stillehavet; dessverre er nesten alle nå utdødd.

Artene knyttes gjerne til kyst- og våtmarksområder, og mange av artene er vadefugler. Åkerriksa, som blant annet hekker i Norge, knyttes imidlertid oftere til dyrka mark og enger, der den også hekker.

De mest typiske medlemmene i denne gruppa holder til i tett vegetasjon (spesielt med siv og takrør) i våtmarksområder nær innsjøer, sumper eller elver. Riksene er altetende. Generelt er rikser sky og tilbakeholdne fugler som er vanskelig å observere.

Mange av artene er endemiske til oseaniske øyer, og flere av disse artene kan ha mistet evnen til å fly, siden de ikke har hatt et behov for å kunne fly. Når menneskene koloniserte slike øyer, kom de gjerne med både hunder, katter, rotter, kaniner og sine personlige behov for egg og fuglekjøtt, noe de flygeudyktige fuglene vanskelig kunne forsvare seg mot. Det har i mange tilfeller resultert i arters totale utslettelse.

## Inndeling

Inndelingen følger AviList v2025. Norske populærnavn på artene følger Artsdatabanken. Eventuelle norske navn i parentes er uoffisielle.

* Gruiformes, tranefugler
** Rallidae, riksefamilien
*** *[[Anurolimnas]]*, monotypisk
*** *[[Pardirallus]]*, 3 arter
*** *[[Mustelirallus]]*, 4 arter
*** *[[Amaurolimnas]]*, monotypisk
*** *[[Aramides]]*, 8 arter
*** *[[Canirallus]]*, monotypisk
*** *[[Rallus]]*, 15 arter
*** *[[Rougetius]]*, monotypisk
*** *[[Crecopsis]]*, monotypisk
*** *[[Dryolimnas]]*, 2 arter
*** †*[[Aphanapteryx]]*, monotypisk, utdødd slektslinje
*** †*[[Erythromachus]]*, monotypisk, utdødd slektslinje
*** †*[[Diaphorapteryx]]*, monotypisk, utdødd slektslinje
*** †*[[Aphanocrex]]*, monotypisk, utdødd slektslinje
*** †*[[Mundia]]*, monotypisk, utdødd slektslinje
*** *[[Crex]]*, monotypisk
*** *[[Aramidopsis]]*, monotypisk
*** *[[Lewinia]]*, 4 arter
*** *[[Gallirallus]]*, 18 arter
*** *[[Himantornis]]*, monotypisk
*** *[[Gymnocrex]]*, 3 arter
*** *[[Porphyriops]]*, monotypisk
*** *[[Tribonyx]]*, 2 arter
*** *[[Porzana]]*, 3 arter
*** *[[Paragallinula]]*, monotypisk
*** *[[Gallinula]]*, 7 arter
*** *[[Fulica]]*, (sothøns), 11 arter
*** *[[Porphyrio]]*, 8 arter
*** *[[Rufirallus]]*, 5 arter
*** *[[Coturnicops]]*, 2 arter
*** *[[Laterallus]]*, 11 arter
*** *[[Poliolimnas]]*, monotypisk
*** *[[Megacrex]]*, monotypisk
*** *[[Aenigmatolimnas]]*, monotypisk
*** *[[Gallicrex]]*, monotypisk
*** *[[Amaurornis]]*, 5 arter
*** *[[Rallina]]*, 4 arter
*** *[[Zapornia]]*, 15 arter

## Referanser




## Eksterne lenker
*